Varslingssaken i Arbeidstilsynet: Brøt ikke loven
Direktøren for Arbeidstilsynet trakk seg etter varsel om arbeidsmiljøet. Nå har departementet konkludert i saken. I januar kunne Aftenposten avsløre at det var sendt et varsel mot ledelsen i Arbeidstilsynet. Én uke senere trakk Trude Vollheim seg som direktør. Siden har advokatselskapet Arntzen de Besche gått gjennom varselet på oppdrag fra Arbeids- og inkluderingsdepartementet. Departementet har laget en rapport. Aftenposten er kjent med konklusjonen, som snart blir offentlig: Advokatselskapet har konkludert med at man ikke kan slå fast at det er noe uforsvarlig eller helseskadelig arbeidsmiljø i tilsynet. De har ikke vurdert enkeltsaker. De har også hatt begrensede muligheter for å undersøke hvordan tilsynet har fulgt opp avviksmeldinger. Dette bør endres I rapporten skriver departementet at det er alvorlig at det ble levert et varsel. Det pekes på at Arbeidstilsynet selv må ivareta sitt arbeid med arbeidsmiljø når de fører tilsyn med arbeidsmiljøet hos andre. Det nevnes blant annet at en tydelig og tilstedeværende ledelse er viktig. Det anbefales blant annet at ledelsen i tilsynet tar tak i samarbeid og medbestemmelse med arbeidsmiljøutvalg og tillitsvalgte. Dette må ledelsen prioritere, slår departementet fast. I tillegg er det aktuelt å endre det som kalles verneområder. Dette handler om hvilke ansatte verneombudene skal ha oversikt over, slik at man ivaretar et trygt arbeidsmiljø. Det påpekes at dette må komme på plass, da det er fem år siden tilsynet hadde en omorganisering. Tilsynet må også behandle avvik bedre. Departementet har merket seg at det er usikkerhet rundt håndteringen av avviksmeldinger. Det bemerkes at de aller fleste i Arbeidstilsynet er fornøyde med trygghet og ledelse. Men man må sikre nok takhøyde og et godt ytringsklima. Departementet understreker også at tilsynet leverer gode resultater, og at flertallet av de ansatte opplever at arbeidet er meningsfylt. – Betryggende Fungerende direktør i Arbeidstilsynet, Ronny Jørgenvåg, skriver i en e-post til Aftenposten at betryggende at det ikke er grunnlag for å si at det generelle arbeidsmiljøet i Arbeidstilsynet er uforsvarlig eller helseskadelig. – Samtidig er det ikke er tvil om at vi har utfordringer. Disse er vi i stor grad kjent med, og flere av dem jobber vi med. At ansatte i Arbeidstilsynet leverer et slikt varsel, er i seg selv alvorlig, skriver Jørgenvåg. Han skriver at deres ambisjon ligger langt høyere enn ikke å bryte loven. Nå skal Arbeidstilsynet vurdere hva de må gjøre videre. – Hvordan vi nå skal ta dette arbeidet videre, ønsker jeg å bruke tid på i samarbeid med lederne, tillitsvalgte og verneombud. Samarbeidet har ikke fungert godt nok, og det må det om vi skal greie å løse de utfordringene vi har. 
Arbeidstilsyns direktør gikk av etter varsel om arbeidsmiljøet. Advokatselskap leid inn av Arbeids- og inkluderingsdepartementet sier det ikke er brudd på arbeidsmiljøloven. Det er likevel utfordringer hos Arbeidstilsynet. De må håndtere arbeidsmiljø, samarbeid og medbestemmelse bedre, ifølge en rapport.  Departementet mener Arbeidstilsynet leverer gode resultater. Men understreker at tilsynet må jobbe med å sikre et trygt arbeidsmiljø og behandle avvik bedre.